次韵建平谢伯贤寄所咏钱舜举画马诗卷
何致中 (Yuan)
沙平霜乾苜蓿叶，云隔天闲风淅沥。麟驹绝尘不可见，试展画绢临雪壁。老钱著色笔势雄，信手扫出连钱骢。骏骨一洗群马空，龙媒可是生崆峒。世上岂无如此马，大半困厄盐车下。纵使伯乐今犹存，一顾千金谁著价。伯时此艺尤其精，后来改画旃檀身。劝君按图休索骥，吟卷墨花香奕世。